**A DE BTK Nevelés és Művelődéstudományi Intézet állásfoglalása a generatív mesterséges intelligencia használatáról (2023. november 8.)**

*(A dokumentumban foglaltak a kari állásfoglalással együtt érvényesek.)*

Az információs társadalom polgáraiként megtapasztalhattuk, hogy a mesterséges intelligencia alapú (továbbiakban MI) rendszerek az oktatás területére is betörtek, a közeli jövőben és a jelenben érezhető hatást gyakorol a tanulási, kutatói és tanítási tevékenységünkre. Az új MI rendszerek használata kiaknázható lehetőségeket, de ugyanakkor veszélyeket is rejt magában. A DE BTK állásfoglalásához illeszkedve a DE BTK Nevelés- és Művelődéstudományi Intézet a munkaerőpiaci elvárásoknak megfelelve nem tiltja, hanem támogatja és segíti az MI alapú rendszerek (jog)szabályoknak és tudományetikai normáknak megfelelő alkalmazását.

A nemzetközi és hazai tudományetikához és tudományos felhasználási célú MI használathoz kapcsolódóan azonban kötelességünknek érezzük, hogy ajánlásokat fogalmazzunk meg hallgatóink számára e rendszerek hatékony és etikus használatával kapcsolatosan.

A tudományetika melletti elköteleződés szellemiségében intézetünk elvárja hallgatóitól az MI tanulás- és felkészüléstámogató használatát, nem pedig hallgatói munkájuk MI alapú helyettesítését.

Ezen elvekhez igazodva az intézet kéri és elvárja a hallgatóitól, hogy a kurzusaikhoz és képzésükhöz kapcsolódó írásos anyagokban, szemináriumi dolgozatokban, prezentációkban, (beleértve a TDK vagy szakdolgozat teljes terjedelmét vagy akár csak részeit is), kerüljék az MI korlátlan használatát, azonban munkájuk megsegítése, kiegészítéseképpen az alábbi esetekben alkalmazhatják:

1. **ötletgenerálás:** kutatástervezés, prezentáció, szemináriumi dolgozat, egyetemi szakdolgozat, TDK-dolgozat előkészítő fázisában;
2. **saját szövegek hibakutatása** és javítása stilisztikai céllal, szinonimák használata, olvasott szakirodalom kisebb részeinek fordítása az értelmezés segítése érdekében (a hallgató felelőssége a fordítás minősége; szó szerinti idézés fordítása esetén feltüntetendő a fordító alkalmazás is hivatkozásként);
3. **tanulási folyamat segítése**, vizsgákra való felkészülés;
4. szakdolgozathoz vagy TDK dolgozathoz **tématervezés;**
5. prezentáció vagy dolgozat **logikai vázának megtervezése**, tartalomjegyzék generálása;
6. **szakmai gyakorlat teljesítéséhez** kapcsolódó elemek felkutatása, gyakorlati dokumentációs anyagok kiegészítése, szakmai gyakorlathoz kapcsolódó hallgatói feladatok elvégzésének elősegítése;
7. szakirodalom keresés, bibliográfia összeállításának segítése**, szerzők felkutatása,** szövegközi hivatkozás és felhasznált források formázása.

Felhívjuk a hallgatók figyelmét az MI tartalmak mindenkori kritikus kezelésére, mivel a jelenleg működő MI rendszerek esetében gyakran előfordul szöveghiba, tárgyi tévedés, tudományosan megalapozatlan állítás így használatuk mindig utólagos ellenőrzést követel meg a hallgatók részéről. Az MI segítséggel benyújtott dolgozatokban található hibákért és pontatlanságokért valamint tárgyi tévedésekért minden esetben **kizárólag a hallgatót terheli a felelősség.**

Az etikus és kielégítő használat elveit betartva javasoljuk és kérjük hallgatóinkat, hogy minden esetben tüntessék fel (törzsszöveghez kapcsolt lábjegyzet vagy zárójeles megjegyzés formájában a bibliográfiában tételesen) az MI használatát a következő módon:

„When prompted with “Is the left brain right brain divide real or a metaphor?” the ChatGPT-generated text indicated that although the two brain hemispheres are somewhat specialized, “the notation that people can be characterized as ‘left-brained’ or ‘right-brained’ is considered to be an oversimplification and a popular myth” (OpenAI, 2023).

Reference

OpenAI. (2023). ChatGPT (Mar 14 version) [Large language model]. <https://chat.openai.com/chat>”

**A hivatkozásoknál alapvetően javasolt a**z APA[[1]](#footnote-1) (American Psychological Association) által meghatározott hivatkozási forma, mely az alábbi honlapon érhető el: <https://apastyle.apa.org/blog/how-to-cite-chatgpt> A fenti minta erről a honlapról származik.

Bármilyen benyújtott hallgatói munka esetében a munka csak akkor fogadható el a hallgató önálló teljesítményeként, amennyiben a kész szöveg valóban és egyértelműen önálló munkavégzés eredménye.

Online konferenciaszereplés, online konzultáció vagy online vizsga alkalmával tilos a hangnak és a képnek a személyazonosság megtévesztését célzó manipulálása.

Végezetül a BTK állásfoglalását kötelezően elfogadandónak tekintve „az MI alapú rendszerekkel való visszaélés megítélésében Intézetünk és a BTK a plágiuméval azonos módon jár el, az önálló munkavégzés ellenőrzésére szükséges és ésszerű módszereket és eljárásokat alkalmaz (pl. szóbeli ismeretellenőrzés, https://contentdetector.ai/, https://www.zerogpt.com/). Az egyes szakterületekre, kurzusokra vonatkozó specifikus elvárások és lehetőségek meghatározásában a kurzusok oktatói illetékesek. (https://btk.unideb.hu/sites/default/files/inline-files/Kari%20%C3%A1ll%C3%A1sfoglal%C3%A1s%20\_23.09.25.pdf)”

1. Forrás: https://apastyle.apa.org/blog/how-to-cite-chatgpt [↑](#footnote-ref-1)